Noord-Kaapse departement van gesondheid staar Miljoene rande se eise in gesig vir nalatigheid by 3 geboortes | MedSure.co.za
Die mediese personeel in die drie gevalle word daarvan beskuldig dat hulle nie deurentyd die pasiënte en hul ongebore babas gemonitor en betyds regstellende stappe gedoen het nie.
* Ophile Mmusi is op 22 Julie 2013 in die Kuruman-hospitaal vir die bevalling opgeneem. Sy was in 'n verlengde tweede stadium van kraam met haar babadogter Tshegofatso. Die personeel het versuim om voortdurend die ongebore baba se hartklop te monitor. Die baba is met 'n keisersnit gebore.
Die plasenta is nie volledig verwyder nie en Mmusi het infeksie en sepsis opgedoen. Sy moes onder meer 'n noodhisterektomie en verdere buikoperasies ondergaan. Mmusi ly nou aan chroniese los stoelgang en kan 'n snitbreuk ontwikkel. Sy verduur ongemak en moet heeltyds medikasie gebruik.
Die baba het weens 'n ernstige suurstoftekort 'n breinbesering opgedoen wat haar verstandelik en fisiek gestremd gelaat het.
* Davidene Arends is op 11 Oktober 2013 in die Kimberley-hospitaal opgeneem. Sy is 'n oordosis Cytotech toegedien om die bevalling te verhaas. Haar babaseun, Naeem, het 'n katastrofiese breinbesering opgedoen en is fisiek en verstandelik gestremd.
* Klein Joziah Kouter se ma, Nicole, het op 14 Julie 2014 in die Kimberley-hospitaal die lewe aan hom geskenk. Die personeel het 'n oordosis Oxytocin toegedien en Joziah het 'n ernstige breinbesering opgedoen. Hy is ook fisiek en verstandelik gestremd.